આગળ એકથી વધુ નિષ્ણાતોએ બાળકમાં સ્પર્શની સમજણ સૌથી વધુ હોવાની વાત કરી છે. ત્યારે અહીં તેના વિશે વિગતે જાણકારી મેળવવી જરૃરી બની જાય છે. ગુજરાતના પ્રથમ પ્રજ્ઞાચક્ષુ ફિજિયોથેરાપિસ્ટ તૈયાર કરનાર અંધજન મંડળના ફિજિયોથેરાપી વિભાગના કો-ઓર્ડિનેટર બાબુભાઈ પંચાલ સ્પર્શ અને બાળકો વચ્ચેનો સંબંધ સમજાવતા કહે છે, ‘દેખતા બાળકની શીખવાની એંસી ટકા પ્રક્રિયા દૃષ્ટિથી થાય છે. એવામાં બાળક અંધ થઈ જાય અથવા અંધ જન્મે તો દૃષ્ટિના અભાવને લીધે તેની શીખવાની પ્રક્રિયા અટકી જતી હોય છે. આપણે જે પુસ્તકો વાંચીએ છીએ તે દૃષ્ટિથી વાંચીએ છીએ જ્યારે અંધજનો સ્પર્શથી વાંચે છે. સામાન્ય રીતે સ્પર્શની શક્તિ બાળકમાં ચાર વર્ષની ઉંમર સુધી સો ટકા હોય છે. કેમ કે એ સમયે તેની ચામડી પાતળી, સુંવાળી અને સંવેદનશીલ હોય છે, પણ જેમ જેમ ઉંમર વધે અને જુદાં-જુદાં કામ કરતું થાય તેમ-તેમ તે બરછટ થતી જાય છે.